
VENDIM
Nr. 72, datë 3.2.2021.
PËR PËRDORIMIN E FONDIT TË RINDËRTIMIT PËR FINANCIMIN E NDËRTIMIT TË OBJEKTIT “POLI I RI ADMINISTRATIV”, NJËSIA ADMINISTRATIVE BUBQ, BASHKIA KRUJË, DHE CAKTIMIN E BASHKISË KRUJË SI NJËSI ZBATUESE
(ndryshuar me vendimin e Këshillit të Ministrave nr. 428, datë 22.6.2022)

Në mbështetje të nenit 100 të Kushtetutës, të neneve 13, shkronja “b”, nënndarjet “i” dhe “iii”, 16 e 36, të aktit normativ nr. 9, datë 16.12.2019, të Këshillit Ministrave, “Për përballimin e pasojave të fatkeqësisë natyrore”, miratuar me ligjin nr. 97/2019, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 7, të ligjit nr. 137/2020, “Për buxhetin e vitit 2021”, me propozimin e ministrit të Shtetit për Rindërtimin, Këshilli i Ministrave
VENDOSI:
1. Përdorimin e fondit të rindërtimit për financimin e ndërtimit të objektit “Poli i ri administrativ”, njësia administrative Bubq, Bashkia Krujë, në vlerën 238 129 843 (dyqind e tridhjetë e tetë milionë e njëqind e njëzet e nëntë mijë e tetëqind e dyzet e tre) lekë pa TVSH. 

2. Përdorimi i fondit të rindërtimit, miratuar për vitin 2021, për financimin e ndërtimit të objektit “Poli i ri administrativ”, njësia administrative Bubq, Bashkia Krujë, të jetë në vlerën 47 625 968 (dyzet e shtatë milionë e gjashtëqind e njëzet e pesë mijë e nëntëqind e gjashtëdhjetë e tetë) lekë pa TVSH dhe të përballohet nga shpenzimet e fondit të rindërtimit.
2/1. Përdorimin e fondit të rindërtimit, për vitin 2022, nga Bashkia Krujë për ndërtimin e objektit “Poli i ri administrativ”, Njësia Administrative Bubq, Bashkia Krujë, në masën 190 503 875 (njëqind e nëntëdhjetë milionë e pesëqind e tre mijë e tetëqind e shtatëdhjetë e pesë) lekë pa TVSH, i cili do të përballohet nga hapësira buxhetore e siguruar pas ngurtësimit në të njëjtën masë të fondeve të projekteve të rindërtimit me ecuri të ngadaltë, dhe i transferohet Bashkisë Krujë, në formën e transfertës së pakushtëzuar.

3. Caktimin e Bashkisë Krujë si njësi zbatuese për ndërtimin e objektit “Poli i ri administrativ”, njësia administrative Bubq, Bashkia Krujë.

4. Fondi për financimin e rindërtimit të objektit “Poli i ri administrativ” i transferohet, në formën e transfertës së pakushtëzuar, njësisë zbatuese, Bashkisë Krujë.  

5. Ngarkohen ministri i Shtetit për Rindërtimin, Ministria e Financave dhe Ekonomisë dhe Bashkia Krujë për zbatimin e këtij vendimi.

Ky vendim hyn në fuqi menjëherë dhe botohet në  Fletoren Zyrtare.

ZËVENDËSKRYEMINISTËR

